สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 4 ม.ค. 61
4 ม.ค. 2561

ดัชนีดาวโจนส์ตลาดหุ้นนิวยอร์กปิดบวกเมื่อคืนนี้ (3 ม.ค.) โดยดัชนีหลักทั้ง 3 ดัชนีปิดทำนิวไฮติดต่อกันเป็นวันที่ 2 หลังจากรายงานการประชุมประจำเดือนธ.ค.ของธนาคารกลางสหรัฐ (เฟด) ระบุว่า กรรมการเฟดส่วนใหญ่ยังคงสนับสนุนให้มีการปรับขึ้นอัตราดอกเบี้ยอย่างค่อยเป็นค่อยไป นอกจากนี้ ตลาดหุ้นนิวยอร์กยังได้รับแรงหนุนจากการพุ่งขึ้นของหุ้นกลุ่มเทคโนโลยี และข้อมูลเศรษฐกิจที่แข็งแกร่งของสหรัฐ ซึ่งรวมถึงการใช้จ่ายภาคการก่อสร้างที่พุ่งเกินคาดในเดือนพ.ย.
ดัชนีเฉลี่ยอุตสาหกรรมดาวโจนส์ปิดที่ 24,922.68 จุด เพิ่มขึ้น 98.67 จุด หรือ +0.40% ดัชนี S&amp;P500 ปิดที่ 2,713.06 จุด เพิ่มขึ้น 17.25 จุด หรือ +0.64% และดัชนี Nasdaq ปิดที่ 7,065.53 จุด เพิ่มขึ้น 58.63 จุด หรือ +0.84%
 
ตลาดหุ้นยุโรปปิดปรับตัวขึ้นเมื่อคืนนี้ (3 ม.ค.) โดยได้แรงหนุนจากการพุ่งขึ้นของหุ้นกลุ่มค้าปลีก หลังจากบริษัทเน็กซ์ พีแอลซี ซึ่งเป็นบริษัทค้าปลีกสินค้าแฟชั่นรายใหญ่ของอังกฤษเปิดเผยยอดขายที่แข็งแกร่งในช่วงก่อนเทศกาลคริสต์มาส
ดัชนี Stoxx Europe 600 ปรับตัวขึ้น 0.3% ปิดที่ 389.43 จุด
ดัชนี DAX ตลาดหุ้นเยอรมันปิดที่ 12,978.21 จุด พุ่งขึ้น 106.82 จุด หรือ +0.83% ดัชนี CAC-40 ตลาดหุ้นฝรั่งเศสปิดที่ 5,331.28 จุด เพิ่มขึ้น 42.68 จุด หรือ +0.81% และดัชนี FTSE 100 ตลาดหุ้นลอนดอนปิดที่ 7,671.11 จุด เพิ่มขึ้น 23.01 จุด หรือ +0.30%
 
ตลาดหุ้นลอนดอนปิดในแดนบวกเมื่อคืนนี้ (3 ม.ค.) โดยได้ปัจจัยหนุนจากราคาน้ำมันดิบที่พุ่งขึ้นซึ่งหนุนหุ้นกลุ่มพลังงานปรับตัวเพิ่มขึ้น นอกจากนี้ตลาดยังได้อานิสงส์จากสกุลเงินปอนด์ที่อ่อนค่าลงเมื่อเทียบกับดอลลาร์สหรัฐ และรายงานผลประกอบการที่แข็งแกร่งของบริษัทค้าปลีกรายใหญ่อย่างเน็กซ์
ดัชนี FTSE 100 เพิ่มขึ้น 23.01 จุด หรือ +0.30% ปิดที่ 7,671.11 จุด
 
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (3 ม.ค.) ด้วยแรงหนุนจากข้อมูลเศรษฐกิจที่แข็งแกร่งของสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.2015 ดอลลาร์ จากระดับ 1.2045 ดอลลาร์ ในขณะที่ปอนด์อ่อนค่าลงแตะ 1.3514 ดอลลาร์ จากระดับ 1.3594 ดอลลาร์ และดอลลาร์ออสเตรเลียอ่อนค่าลง ที่ระดับ 0.7833 ดอลลาร์ จากระดับ 0.7829 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.52 เยน จากระดับ 112.34 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9777 ฟรังก์สวิส จากระดับ 0.9724 ฟรังก์สวิส
 
สัญญาทองคำตลาดนิวยอร์กปิดบวกเมื่อคืนนี้ (3 ม.ค.) โดยสัญญาทองคำทำสถิติปิดบวกติดต่อกันเป็นวันที่ 9 เนื่องจากสถานการณ์ความไม่สงบในอิหร่านได้กระตุ้นให้นักลงทุนเข้าซื้อทองคำซึ่งเป็นสินทรัพย์ที่ปลอดภัย อย่างไรก็ตาม การแข็งค่าของสกุลเงินดอลลาร์ได้สกัดแรงบวกของสัญญาทองคำในระหว่างวัน
สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 2.4 ดอลลาร์ หรือ 0.18% ปิดที่ระดับ 1318.50 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 6.1 เซนต์ หรือ 0.35% ปิดที่ 17.267 ดอลลาร์/ออนซ์
สัญญาพลาตินัมส่งมอบเดือนเม.ย. พุ่งขึ้น 14.5 ดอลลาร์ หรือ 1.53% ปิดที่ 962.30 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 4 ดอลลาร์ หรือ 0.4% ปิดที่ 1,083.35 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นแตะระดับสูงสุดในรอบเกือบ 3 ปีเมื่อคืนนี้ (3 ม.ค.) จากปัจจัยความไม่สงบในอิหร่าน หลังจากที่กลุ่มผู้ต่อต้านรัฐบาลได้ออกมาชุมนุมประท้วงติดต่อกันเป็นวันที่ 6 โดยนักลงทุนมองว่า สถานการณ์ดังกล่าวอาจส่งผลกระทบต่อการผลิตน้ำมันของอิหร่านซึ่งเป็นประเทศสมาชิกรายใหญ่อันดับ 3 ของกลุ่มโอเปก
สัญญาน้ำมันดิบ WTI ส่งมอบเดือนก.พ. พุ่งขึ้น 1.26 ดอลลาร์ หรือ 2.1% ปิดที่ 61.63 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมี.ค. เพิ่มขึ้น 1.27 ดอลลาร์ หรือ 1.9% ปิดที่ 67.84 ดอลลาร์/บาร์เรล